หลังจากที่โดนเลียแผลมา วันนี้วันที่ 4 แล้วค่ะ แผลที่หนูโดนลูกหมาเลียกำลังจะหาย กำลังจะตกสะเก็ด แต่ตอนนี้หนูรู้สึกคันๆบริเวณแผล ไม่ทราบว่าเป็นอาการเบื้องต้นของโรคพิษสุนัขบ้าไหมคะ หรือเพราะแผลใกล้จะหาย อาการคันแผลเกิดจากสาเหตุอะไรได้บ้างคะ มีแค่อาการคันนิดหน่อย ไม่มีไข้ เจ็บคอนิดๆเพราะชอบนอนตากพัดลม ส่วนลูกหมาตอนนี้ก็ยังปกติดีค่ะ แต่หนูก็กังวล นอนไม่หลับเลย TT
สวัสดีค่ะ โรคพิษสุนัขบ้านั้น ส่วนใหญ่แล้วจะปรากฏอาการหลังการสัมผัสเชื้อนานหลายสัปดาห์จนเป็นเดือน ดังนั้นการปรากฏอาการเพียงแค่ 4 วันหลังจากถูกลูกสุนัขเลียแผลดังกล่าวจึงไม่ใช่อาการของพิษสุนัขบ้าค่ะ นอกจากนี้ หากลูกสุนัขยังคงมีอาการปกติดี แสดงว่าลูกสุนัขก็ไม่ได้เป็นโรคพิษสุนัขบ้าค่ะอีกทั้ง อาการคันแผล ก็ไม่ใช่ลักษณะอาการของโรคพิษสุนัขบ้าค่ะ ในช่วงที่แผลใกล้จะหายนั้นย่อมมีอาการคันเกิดขึ้นได้เป็นปกติ เนื่องจากในกระบนการซ่อมแซมของแผล จะมีการดึงรั้งของเซลล์และเนื้อเยื่อเกี่ยวพันให้มาติดกัน ซึ่งแรงที่ดึงนี้จะไปกระตุ้นเซลล์ประสาทรับความรู้สึกคัน นอกจากนี้สารเคมีที่หลั่งออกมาจากเซลล์เม็ดเลือดขาวบางชนิดที่มาอยู่บริเวณแผลเพื่อต่อสู้กับเชื้อโรค ก็เป็นตัวกระตุ้นเซลล์ประสาทรับความรู้สึกคันด้วยเช่นกัน